Stampa t-test tal-qari ... 16 ta' Lulju L-Imqaddsa Verġni Marija tal-Għolja tal-Karmelu Tifkira Obbligatorja Qari mill-Ewwel Ktieb tas-Slaten Elija tela' fuq il-quċċata tal-Karmel, inxteħet fl-art, u qiegħed wiċċu bejn irkopptejh. U qal lill-qaddej tiegħu: "Itla' u ħares lejn in-naħa tal-baħar". Dak tela', ħares, u qal: "Ma hemm xejn". Qallu: "Erġa' mur seba' darbiet". Mas-seba' darba qabad jgħajjat: "Ara, hemm sħaba daqs keffa ta' id ta' raġel, tielgħa mill-baħar". Qallu Elija: "Mur għidlu lil Aħab: 'Arma ż-żwiemel u inżel, qabel ma tilħqek ix-xita". Malli dan, is-sema swied, qam ir-riħ, u bdiet nieżla xita kbira. Il-Kelma tal-Mulej R/. Irroddu ħajr lil Alla R/.: Nimxu warajk kull fejn teħodna, Verġni Marija! Mulej, min jgħammar fid-dar tiegħek? Min joqgħod fuq il-għolja mqaddsa tiegħek? R/. Min jgħix bla ħtija u jagħmel it-tajjeb, min jgħid is-sewwa f'qalbu; min ma jqassax bi lsienu, ma jagħmilx deni lil ġaru, u ma jgħajjarx lil għajru. R/. Min ma jqisx lill-bniedem il-ħażin, imma jweġġaħ lil dawk li jibżgħu mill-Mulej. R/. AKKLAMAZZJONI QABEL L-EVANĠELJU Lq 11:28 Hienja dawk li jisimgħu l-kelma ta' Alla u jħarsuha. EVANĠELJU Mt 19:25-27 (jew jista' jinqara Mt 12:46-50) Qari mill-Evanġelju skont San Ġwann F'dak iż-żmien: Kien hemm wieqfa ħdejn is-salib ta' Ġesù ommu, oħt ommu, Marija ta' Kleofa, u Marija ta' Magdala. Mela kif Ġesù lemaħ lil ommu u lid-dixxiplu li kien iħobb wieqaf ħdejha, qal lil ommu: "Mara, hemm hu ibnek." Imbagħad qal lid-dixxiplu: "Hemm hi ommok". U minn dak il-ħin id-dixxiplu ħadha għandu. Il-Kelma tal-Mulej R/. Tifħir lilek Kristu
Qari tal-Quddies tal-Imqaddsa Verġni Marija tal-Għolja tal-Karmelu (TO)